Aladdin - Nasiran kosto

**Nasiran kosto** on joka Aladdin fanipojan märkä uni. Se kertoo uuden tarinan, jonka pääpahiksena räkättää Jafarin sisko Nasira, joka punoo juonen Jafarin henkiin herättämiseksi. Nasira kidnappaa ja manipuloi päähenkilökaartia siihen malliin, että hän vaikuttaa olevan Jafariakin pätevämpi, mutta käsikirjoitus ei salli Nasiraa muuksi kuin taustapiruksi. Agraban pelastaakseen Aladdin, Jasmine ja jopa Abu loikkivat halki lähi-idän nujertaakseen konnakoplan. Peli on itselle lapsuudesta nostalginen, joten suomidubit ovat välttämättömyys tämänkin Disney pelin suhteen.

## Käy arabiaan

Pelissä ohjataan pääosin Aladdinia, joka loikkii, viipaloi miekallaan, viskoo omenia ja kääntelee kytkimiä. Kolmiulotteinen ympäristö on suht nätti simppelillä grafiikalla ja värinkäytöllään. Kamerakin on kiiteltävissä määrin ohjailtavissa, mikäli peli ei pysy perässä. Jos Aladdin ottaa osumaa, voi hän kerätä matkan varrella Lampunhengen mysteeritrippimehuja. Henki auttaa tämän lisäksi Henkikolikoilla, joita käytetään kentän lopussa hedelmäpelissä voittaakseen lisäelämiä jne.

Itse tasohyppely on täynnä sekä tiukkoja hyppyjä että tapettavia vihollisia. Useimmat vihollisista eivät pääse Aladdinin suojauksen läpi, joten kunhan malttaa odottaa vihollisen pitävän taukoa hyökkäilyltään, voi heidät sivaltaa suht nopeasti hengiltä. Taistelut eivät tästä juuri poikkea, joten tappeluiden osalta peli on melko tylsä. Haaste tulee sen sijaan hypyistä, jotka ovat kuvakulmasta johtuen turhan haastavia. Kameraa on itse kallistettava vähän alaviistoon, jotta hyppyjen pituuden voi arvioida helpommin.

Peli kokeilee olla kangistumasta kaavoihin ja siksi pelissä voi ohjata Abua, Jasminea sekä taikamattoa. Abu on käytännössä Aladdin kaksoishypyllä, mutta Jasmine tyytyy ainokaisessa kentässään hiipimään vartijoiden ohitse. Se milloin vartijat reagoivat ruukussa piilevään Jasmineen on hankala määritellä, joten hiiviskelyominaisuus ei ole täysin onnistunut. Taikamatto on myös vähän toistaitoisesti toteutettu, sillä roskaa lentää niskaan sitä vauhtia, että kentistä ei varsinaisesti nauti. Kamalin innovaatio on kuitenkin liukuminen jäistä Ihmeiden onkaloa pitkin, jossa Aladdin liikkuu kurveihin aivan liian nopeasti, hahmoa on hankala kontrolloida ja koko komeus on ympätty aivan kentän loppuun. Jos elämät sattuvat loppumaan, on koko kenttä pelattava alusta vain opetellakseen liukukontrollit.

Haastavan tasoloikinnan kylkiäisiksi variaatio-osioiden ohella tarjotaan kevyttä pulmanratkontaa. Harvat niistä vaativat montaa aivosolua ratkaisemiseksi, mutta pyramidit sisältävät pari viihdyttävää puzzlea, jotka eivät ole ihan liian itsestään selviä.

## Keräilijän painajainen

Useimmiten kun tasoloikinnoissa haalii kaikki kentän keräiltävät esineet, ne saa pitää ja pelaaja jatkaa kohti 100% läpipeluuta. Nasiran kosto on päättänyt sen sijaan tehdä mitä surkeimman ratkaisun. Kenttien sekundaarinen päämäärä on kerätä kolme punaista jalokiveä, joiden avulla saa tilaisuuden pelata Hengen minipeliä. Jos voittaa minipelin, komeilee kenttävalikossa kaunis ja ARVOKAS sininen kivi, merkkinä 100% kentän läpäisystä.

Minipelit vaihtelevat vaikeustasoltaan järkyttävästi keskenään. Kaikissa paitsi yhdessä minipelissä on kerättävä 50 tai 100 kolikkoa, joista yhdenkin missaaminen riittää perusteluksi olla ansaitsematta sinistä kiveä. Koska osa varsinaisista kentistä ovat hyvin haastavia tai pitkiä, on naurettavaa vaatia pelaajaa koluamaan ne uudestaan läpi vain saadakseen yrittää onneaan uudestaan minipeleissä. Lisäksi minipelien vaikeustaso vaihtelee järkyttävästi. Minipelit tulevat seuraavanlaisessa järjestyksessä. Helpoin on 1, vaikein on 5:

* Hypi pilvien päällä keräten 100 kolikkoa aikarajaan mennessä putoamatta. (Vaikeustaso: 2)
* Heittele piiraita kymmentä eri Nasiran naamaa päin. (Vaikeustaso: 1)
* Skeittaa tiesi 100 kolikon halki aikarajan sisällä missaamatta yhtäkään tai putoamatta. (Vaikeustaso: 3)
* Hypi pilvien päällä hiukan erilaisessa kentässä keräten 100 kolikkoa aikarajaan mennessä. (Vaikeustaso: 2)
* Lennä taikamatolla ja kerää 50 kolikkoa. Älä kuole äläkä missaa ainuttakaan kolikkoa. (Vaikeustaso: 5)
* Surffaa hankalasti ohjailtavalla surffilaudalla, kerää kaikki kolikot äläkä kuole. (Vaikeustaso: 5)

Koska taikamatto- ja surffipelit olivat itselleni sula mahdottomuus, jouduin aina edetessäni pelissä palaamaan takaisin ykköskenttään. Keräsin siellä kolme jalokiveä ja hävisin tarkoituksella taikamatto ja surffipelin. Toisinaan en tahtonut ottaa mitään riskiä kamalien hyppykontrollien takia, ja tahkoin minipelejä niin kauan, kunnes oli piiraspelin vuoro. Etenkään viimeisiä kenttiä en missään tapauksessa halunnut pelata uudelleen keräten kaiken.

Jos peli päättää pakottaa pelaajan näkemään noin paljon vaivaa 100% läpäisyksi, olisi omasta mielestä soveliasta tarjota joku palkinto kaikkien sinisten kivien keräämisestä, mutta ei. Tallennuksessa ei lue mitään 100%:sta, eikä sinisillä kivillä avaa yhtikäs mitään. Tästä syystä koen kaiken keräämisen turhana, vaikka kerran elämässään sen voi paskuusarvoista nauttiakseen tehdä.

## Mehukkaat musiikit

Vaikka Aladdin onkin tasohyppelynä haastava toisinaan vääristä syistä, on siinä hyvä soundtrack. Originellien kappaleiden lisäksi osa niistä hyödyntää elokuvan kappaleita, kuten *"Se on kuin yö (A Whole New World)"*.